史慶臣貧甚湯朝美士美以書招之作詩以餞其行
作者：周孚
朝代：宋

paragraphs: 憤時膽如斗，論事須磔蝟。
閲人習熟中，見子差吐氣。
十年卧岷峨，一芥視富貴。
只今五窮迫，歎息一飽未。
子才固崎嶔，渠眼亦髣髴。
黄金賤鍾期，此語可歔欷。
中山兩公子，好義吾所畏。
深憎涇渭雜，屢斥蜩螗沸。
尺書獨喚子，如子亦差慰。
相從一語合，肯顧百金費。
孤松危欲死，莫惜加灌溉。
向來監河侯，吾慚可勝諱。